Þriðja þáttaröðin af Ófærð og Netflix-þættirnir Katla fengu hæstu endurgreiðslu framleiðslukostnaðar á þessu ári. Báðar þáttaraðirnar koma úr smiðju RVK Studios, framleiðslufyrirtækis Baltasars Kormáks. Raunveruleikaþættirnir The Challenge fengu hæstu endurgreiðsluna af erlendum verkefnum.
Hægt er að fá 25 prósent af framleiðslukostnaði kvikmynda og sjónvarpsefnis hér á landi endurgreiddan að uppfylltum ákveðnum skilyrðum.
58 innlend verkefni fengu endurgreiðslu úr ríkissjóði á árinu sem er að líða og 12 erlend.
Íslensku Netflix-þættirnir Katla fengu hæstu endurgreiðsluna eða 448 milljónir sem þýðir að sótt hefur verið um endurgreiðslu fyrir framleiðslukostnaði upp á 1,8 milljarða.
Katla er fyrsta íslenska sjónvarpsþáttaröðin sem efnisveitan Netflix framleiðir í samstarfi við Reykjavík Studios, framleiðslufyrirtæki Baltasars Kormáks.
Þáttaröðin gerist í Vík þar sem gos í Kötlu hefur staðið yfir í eitt ár og skartar söngkonunni GDRN í aðalhlutverki.
Þriðja þáttaröðin af Ófærð fékk 389 milljónir en hún var sýnd á RÚV í vetur.
Raunveruleikaþættirnir The Challenge voru það erlenda verkefni sem fengu hæstu endurgreiðsluna eða 311 milljónir og sjónvarpsþættirnir The Witcher: Blood Origins með Michelle Yeoh fengu 172 milljónir.